แบงก์วิ่งหนีหนี้เสีย
ไทยพาณิชย์กลัวหนี้ครัวเรือน พลิกแผนปี 2558 รุกสินเชื่อธุรกิจรายใหญ่ ตั้งเป้าสินเชื่อรวมโต 5-6%
6 ม.ค. 2558

ไทยพาณิชย์กลัวหนี้ครัวเรือน พลิกแผนปี 2558 รุกสินเชื่อธุรกิจรายใหญ่ ตั้งเป้าสินเชื่อรวมโต 5-6% 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า แผนธุรกิจของธนาคารไทยพาณิชย์ในปี 2558 จะมุ่งเน้นไปที่สินเชื่อกลุ่มธุรกิจขนาดใหญ่และสินเชื่อเอสเอ็มอีเป็นหลัก เพราะมีแนวโน้มเติบโตดี โดยคาดว่าสินเชื่อทั้งระบบจะเติบโต 5-6% ภายใต้เศรษฐกิจขยายตัว 3.5% จากปีที่แล้วที่ชะลอตัวใน 11 เดือน เติบโตเพียง 2-3% เท่านั้น
ทั้งนี้ สินเชื่อรายย่อยในปีนี้ธนาคารไม่เน้นมากนัก จากที่เคยขยายตัวเป็นเลขสองหลักมาตลอดปีนี้อาจจะลดลงมาเหลือเพียงเลขหลักเดียว เนื่องจากเศรษฐกิจปีนี้ค่อนข้างซบเซาจนธนาคารต้องดำเนินธุรกิจค่อนข้างระมัดระวัง เพื่อควบคุมระดับหนี้ที่ไม่ก่อให้เกิดรายได้ (เอ็นพีแอล) ซึ่งมีแนวโน้มสูงขึ้นตามสถานการณ์
นางกรรณิกา กล่าวว่า สินเชื่อรถยนต์ที่ยังคงมีแนวโน้มชะลอตัว และปัญหาหนี้ครัวเรือนสูงส่งผลต่อกำลังซื้อและความสามารถในการกู้ สินเชื่อบ้านยังพอไปได้แต่ไม่หวือหวา จะเป็นไปตามทิศทางภาคอสังหาริมทรัพย์ที่ชะลอลงเพื่อระบายสต๊อกคงค้าง ขณะที่ราคาสินค้าโภคภัณฑ์ตกต่ำ ส่งผลต่อกำลังซื้อของเกษตรกร
นอกจากนี้ พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่ 20) พ.ศ. 2557 ว่าด้วยการค้ำประกันและจดจำนองกฎหมายค้ำประกัน ที่แก้ไขใหม่และจะมีผลบังคับใช้ในวันที่ 11 ก.พ.นี้ ซึ่งส่งผลกระทบต่อการอนุมัติสินเชื่อและการปรับโครงสร้างหนี้ของลูกค้า ล่าสุดธนาคารตั้งคณะทำงานพิเศษเพื่อศึกษากฎหมายนี้โดยเฉพาะ รวมทั้งเตรียมปรับปรุงกระบวนการปล่อยสินเชื่อทั้งระบบ ตั้งแต่ขั้นตอนเอกสาร การวิเคราะห์สินเชื่อ ไปจนถึงการปรับโครงสร้างหนี้ โดยกลุ่มที่ถูกกระทบมากที่สุด คือ เอสเอ็มอี และรายย่อยในกลุ่มสินเชื่อรถยนต์ที่ 50-60% เป็นการใช้ผู้ค้ำประกัน
“ผลกระทบไม่ถึงกับทำให้แผนรุกสินเชื่อเอสเอ็มอีของธนาคารชะงัก แต่ยอมรับว่าเป็นอุปสรรคบ้าง เพราะธนาคารอาจจะต้องพิจารณาสินเชื่อที่เข้มงวดขึ้น แต่ที่เป็นห่วงกว่า คือ การปรับโครงสร้างหนี้ให้ลูกค้า ซึ่งตามกฎหมายใหม่ต้องได้รับการยินยอมจากผู้ค้ำประกัน ที่ไม่รู้ว่าจะตามตัวได้ไหม ทั้งที่ธนาคารพร้อมจะช่วยเหลือผ่อนปรนให้ลูกค้า หากตามตัวผู้ค้ำไม่ได้ใน 90 วัน ลูกค้าจะกลายเป็นเอ็นพีแอลโดยปริยาย อย่างไรก็ตามหากกฎหมายใหม่บังคับใช้ ธนาคารพร้อมที่จะทำตาม” นางกรรณิกา กล่าว
สำหรับแผนธุรกิจต่างประเทศของธนาคาร ยังมุ่งเน้นสร้างเครือข่ายในกลุ่มประเทศ ซีแอลเอ็มวี